Útlit fyrir bláa helgi (JGH)

xml:namespace prefix = o ns = "urn:schemas-microsoft-com:office:office" /?

Það er útlit fyrir bláa helgi í kosningunum um þessa helgi. Ég held að fátt geti komið í veg fyrir að sjálfstæðis- menn sigri í flestum stærstu bæjarfélögum landsins. Þetta stendur þó augljóslega mjög tæpt hjá þeim í höfuðborginni – en nái þeir ekki hreinum meirihluta þá tel ég líklegt að þeir fari í samflot með Frjálslyndum eftir kosningarnar.

Það er verulegur munur á útkomu einstakra kannana í höfuðborginni, sérstaklega hvað Samfylkinguna varðar. Hún mælist langhæst hjá Fréttablaðinu en fær mun minna fylgi hjá NFS og Gallup. Mesta spennan snýst eiginlega um það hvort sjálfstæðismenn nái hreinum meirihluta í borginni og hvort Björn Ingi Hrafnsson framsóknarmaður nái kjöri. Hann er ýmist úti eða inni eftir könnunum.

Ég ætla að gefa mér að framsóknarmenn séu að venju örlítið vanmetnir í könnunum og að niðurstaðan verði þessi: D fái 7, B fái 1, S fái 4, V fái 2 og F fái 1. Þá er staðan í raun 7-7-1. Ég hef enga trú á að Samfylking nái Frjálslyndum á sitt band við að endurvekja R-listann. Ólafur F. Magnússon gefur flugvöllinn aldrei eftir. Svo er bleikt og blátt heldur ekki líklegt til vinsælda fremur en á blaðamarkaðnum – en Frjálslyndir hafa ljósbláa litinn í merki sínu. Það er miklu líklegra að sjálfstæðismenn og Frjálslyndir nái saman og myndi nýjan meirihluta. Blátt blasir því við í borginni.

Samkvæmt könnunum sýnist staða sjálfstæðismanna mjög sterk í Mosfellsbæ, Reykjavík, Kópavogi, Garðabæ, Seltjarnarnesi, Reykjanesi og Akranesi. Hafnarfjörður er hins vegar bleikur og sama virðist vera uppi á teningnum á Akureyri. Lúðvík Geirsson bæjarstjóri hefur tögl og hagldir í kratabænum Hafnarfirði.

Það skekkir myndina fyrir norðan á Akureyri að yfir 45% bæjarbúa segjast vilja Kristján Þór Júlíusson, Sjálfstæðisflokki, sem næsta bæjarstjóra en flokkurinn fær talsvert minna fylgi í könnunum. Kristján Þór hefur lofað því að einbeita sér að starfi bæjarstjóra fái hann til þess fylgi og yfirgefa ekki stólinn að ári og bjóða sig fram til Alþingis.

Ekki verður annað séð en að Árni Sigfússon sé kominn í dýrlingatölu á Reykjanesi og þar stefnir nánast í rússneska kosningu. Fylgi sjálfstæðismanna í Kópavogi er flökktandi eftir könnunum og þeir eru ýmist í meirihluta eða ekki. Ég held að Gunnar I. Birgisson taki þetta þegar inn í kjörklefann er komið. Ef ekki – þá eru allar líkur á að hann myndi meirihluta með framsóknarmönnum líkt og undanfarin fjögur kjörtímabil.

Það er talsverður foringjaslagur í höfuðborginni á milli Vilhjálms Þ. Vilhjálmssonar og Dags B. Eggertssonar. Samfylkingin hefur gefið það út að hún gefi ekki eftir borgarstjórastólinn komi til nýs samstarfs R-lista flokkanna. Framsóknarmenn vilja hins vegar ekki Dag heldur Steinunni Valdísi Óskarsdóttur sem borgarstjóra komi til slíks samstarfs og eitthvað segir mér að Vinstri grænir vilji Steinunni líka miðað við það hvernig Svandís Svavarsdóttir talaði á fundi NFS á Borginni í gærkvöldi. Þar setti hún út á að þáttastjórnendurnir væru tveir karlar.

Allir virðast hafa miklar skoðanir á foringjaslagnum á milli Vilhjálms og Dags. Vilhjálmi Þ. Vilhjálmssyni er helst fundið það til foráttu að hann sé orðinn gamall (sextugur) og sé búinn að vera einum of lengi í þessu vafstri. Um Dag B. Eggertsson er oftast sagt að hann bjóði af sér góðan þokka sem glæsilegur fulltrúi ungs fólks – en að hann sé algjörlega óskiljanlegur þegar hann tali. Hann tali og tali og út úr honum komi sægur af orðum, en að útilokað sé að skilja hvað hann sé að fara.

Þetta verður skemmtilegur lokasprettur. Og sannið þið til; í hádeginu á sunnudag, þegar foringjarnir hittast í sjónvarpssal, þá verða allir sigurvegarar – á sinn hátt. Það er nefnilega þannig að á Íslandi tapar aldrei neinn í pólitík, sigurinn er bara misjafnlega stór.

Jón G. Hauksson

[email protected]